  ИА «Удмуртия» Ижкарысь Нылпиослы но быдэ вуымтэослы элькун лыдӟетъюртын (Пушкинской ульча, 200) удмурт кылэз дышетонъя «Купанча» кружоклэн вуоноез занятиез пыдкутчанлы сӥземын луоз. Со сярысь Удмуртиысь Лулчеберетъя министерстволэн пресс-службаез ивортэ. Аспӧртэм урок 23-тӥ южтолэзе 11 часын кутскоз. «Кӧня пыдкутчанмы милям!» урокын пиналъёслы пӧртэм пыдкутчанъёслэсь удмурт нимъёссэс, кылдэмзэс вералозы. Удмурт гожъясьёслэн произведениоссы пыр соослэсь арысь аре воштӥськемзэс возьматозы. Та темая кылтӥрлыкез узырмытыны Кузебай Гердлэн, Герман Ходыревлэн, Аркадий Клабуковлэн, Владимир Романовлэн но мукет туала гожъясьёслэн выжыкылъёссы но кылбуръёссы юрттозы. Выль тодонлыкез юнматон вылысь удмурт шудонъёс но мунёлы пыдкутчан лэсьтонъя мастер-класс ортчытозы. Тодэ вайытом, Нылпиослы но быдэ вуымтэослы элькун лыдӟетъюртын удмурт кылэз дышетонъя «Купанча» кружок кылем арын шуркынмонэ ужаны кутскиз. Отчы удмурт кылэз тодӥсьтэмез но, тодӥсез но нылпиос анай-атайёсынызы ӵош ветлыны быгато. Тегъёс: Дышетон Ижкар нылпиос Удмуртия удмурткыл  